Document ID: 31992D0471

Odločba Komisije
z dne 2. septembra 1992
o pogojih za zdravstveno varstvo živali in izdajanju veterinarskih spričeval za uvoz govejih zarodkov iz tretjih držav
(92/471/EGS)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda [1], kakor je bila spremenjena z Direktivo 90/425/EGS [2], in zlasti členov 9 in 10 Direktive,
ker je seznam tretjih držav, iz katerih je državam članicam dovoljeno uvažati goveje zarodke, določen z Odločbo Komisije 91/270/EGS [3];
ker Odločba Komisije 92/452/EGS [4] določa seznam skupin za zbiranje zarodkov za nekatere tretje države; ker bo Odločba 92/452/EGS kmalu dopolnjena z novimi podatki za druge tretje države;
ker je treba določiti pogoje za zdravstveno varstvo živali in izdajanje veterinarskih spričeval, potrebnih za uvoz govejih zarodkov iz tretjih držav;
ker so se pristojni organi tretjih držav, v katerih so bili zarodki, namenjeni za izvoz v Skupnost, zbrani, zavezali zagotoviti, da takšne zarodke zberejo in pripravijo odobrene in nadzorovane skupine za zbiranje zarodkov, da se pridobijo iz živali zadovoljivega zdravstvenega stanja, da je njihovo skladiščenje in prevoz v skladu s pravili, ki ohranjajo njihovo zdravstveno stanje, in da jih med prevozom spremlja veterinarsko spričevalo za zagotovitev, da se ta obveznost izpolni;
ker so se pristojni veterinarski organi tretjih držav iz seznama zavezali v roku 24 ur uradno obvestiti Komisijo in države članice po teleksu ali telefaksu o potrditvi pojava katerih koli naslednjih bolezni: goveja kuga, slinavka in parkljevka, pljučna kuga goved, bolezen modrikastega jezika, epizootska hemoragična bolezen, mrzlica doline Rift in vezikularni stomatitis, ali o sprejetju cepljenja proti tem boleznim;
ker je zdravstveno stanje živali v tretjih državah iz seznama zadovoljivo z vidika uvoza govejih zarodkov; ker so veterinarke službe v teh državah dobro strukturirane in organizirane;
ker je zdravstveno spričevalo prilagojeno tako, da ustreza zdravstvenemu stanju živali v posameznih tretjih državah;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
1. Države članice dovolijo uvoz govejih zarodkov, ki ustrezajo zagotovilom, določenim v veterinarskem spričevalu v skladu z delom I Priloge A. To spričevalo mora spremljati pošiljke zarodkov iz tretjih držav ali delov tretjih držav, navedenih v seznamu iz dela II Priloge A.
2. Države članice dovolijo uvoz govejih zarodkov, ki ustrezajo zagotovilom v veterinarskem spričevalu v skladu z delom I Priloge B. To spričevalo mora spremljati pošiljke zarodkov iz tretjih držav ali delov tretjih držav, navedenih v seznamu iz dela II Priloge B.
Člen 2
Ta odločba je naslovljena na države članice.
V Bruslju, 2. septembra 1992

Labels: 0
3
5
6